google/wiki40b huggingface dataset:
Urvalind

Levila

Urvalind elab Euraasia ja Põhja-Ameerika põhjaosas. Eestis on urvalind tavaline läbirändaja ja talikülaline, kelle talvist arvukust hinnatakse 10 000 – 500 000 isendile .
Ta on väga seltsiv ja tegutseb peaaegu alati salkadena. Sügisel nähakse Eestis esimesi urvalinde augustis-septembris. Suuremad parved saabuvad oktoobris ja novembris, nendest väiksem või suurem osa jääb ka talveks kohale. Kevadel nähakse meil esimesi läbirändajaid tavaliselt märtsis, läbiränne saavutab haripunkti aprillis ja vaibub mais. Urvalinde satub meile harva ka suviste invasioonide ajal.

Välimus

Üldpikkus 12–14 cm. Koheva sulestikuga väike lind. Sulestiku värvus on muutlik. Ülapool hallikaspruun ja alapool valkjas.Tiival on kaks kitsast heledat vööti. Laubal on punane laik ja lõua all väike must tähn. Esimesel talvel võib punane laubalaik puududa. Lühike ja terav nokk on õlgkollane ja tumeda seljakuga.
Hundsulestikus isaslinnul on laup ja puguala karmiinpunased, mistõttu ta sarnaneb isase kanepilinnuga. Põhjapoolseid alamliike on raske eristada hele-urvalinnust.
Lennuhäälitsus on korratav dje-dje-dje... või tšä-tšä-tšä..., tihti ka tugevakõlaline trrrrr. Kutsehüüd on tõusva lõpuga düüi või duüii. Laul on vuristav ja sidistav sädin. Laulab nii lennul kui istudes.

Elupaik ja pesitsemine

Elab põõsastikes, tundra- ja mägikaasikutes, metsaservades ja hõredates metsades. Ehitab paksuseinalise pesa madalale puule, põõsale või kõrgele kuusele. Kurnas on 4–6 muna, mida emaslind haub umbes poolteist nädalat.
Urvalinnu esmakordne pesitsemine Eestis tõestati 2008. aastal, mil Saaremaal Loode kadastikus vaadeldi kogu pesitsusperioodi jooksul territoriaalset paari ning nähti ka poegi toitvaid vanalinde.

Toitumine

Sööb seemneid ja putukaid. Nokib meelsasti kase- ja lepaurbasid.
Aleksandr Jelisejenok

Aleksandr Jelisejenok (vene keeles Александр Евгеньевич Елисеенок; sündinud 18. mail 1990 Leningradis) on Venemaa jalgpallur.
2014 mängis ta klubis FC Narva Trans.
Simm

Simm on perekonnanimi.
Vooremaa Teed AS

Aktsiaselts Vooremaa Teed tegeleb teehoiutöödega 1100 km Jõgeva maakonna riigiteedel.

Ettevõttest

AS Vooremaa Teed registreeriti äriühinguna 18. mail 2001. aastal. Aktsiate eest tasuti mitterahalise sissemaksena Jõgeva Teedevalitsuse kasutusest üleantava riigivaraga. Aktsiate omanik oli 100% ulatuses Eesti Vabariik.  Alates 08.12.2009 aastast on aktsiate omanik Tallinna Teede AS.

Tegevusalad

Teehoiutööde tegemine on ära jaotatud kolme jaoskonna vahel: Jõgeva, Põltsamaa ja Mustvee. AS-is Vooremaa Teed töötab aastas keskmiselt 76 töötajat, sealhulgas 16 insener-tehnilist töötajat.
Koidu Leppik

Koidu Leppik (sündinud  17. juunil 1936) on eesti raamatukoguhoidja.
Alates 1970. aastatest töötab ta Soonurme Raamatukogu juhatajana.
Benedictus IV

Paavstiks saamine

Benedictus IV valiti paavstiks mais või juunis 900 Formosuse toetajate poolt.

Suhted Frangi keisriga

Benedictus IV kroonis 22. veebruaril 901 Frangi keisriks Louis III Pimeda, kuid 902 võitis Itaalia kuningas Berengar Frioolist Louis'd ja sundis ta Itaaliast lahkuma.

Suhted Aasia piiskoppidega

Benedictus IV saatis kirja Amasya piiskopile Malakenosele, kelle araablased olid Amasya piiskopkonnast minema kihutanud.

Suhted gallikaani piiskoppidega

Benedictus IV kinnitas 31. augustil 900 peetud Rooma sinodil Argrine'i Langres' piiskopi ametisse ja andis talle palliumi. Ta pani Reimsi peapiiskopi Foulques'i mõrvarid kirikuvande alla.

Suhted Itaalia piiskoppidega

Benedictus IV toetas Napoli piiskopi Athanasius II surma järel Sorrento piiskopi Stephanuse saamist Napoli piiskopiks (Stephanus III).

Munklus

Benedictus IV andis Fulda kloostrile ja teistele kloostritele privileege.

Uus kardinal

Benedictus IV ajal sai kardinaliks diakon Christophorus (Christophoro).

Benedictus IV kultuuriloos

Kroonik Flodoard de Reims andis talle hüüdnime "Suur."

Surm

Benedictus IV suri Roomas augustis 903 ja maeti Rooma Peetri kirikusse. Kirikuloolane J. N. D. Kelly oletab, et paavsti võisid mõrvata Berengari käsilased, kuid ajaloolised tõendid selle kohta puuduvad.
Hans-Georg Aschenbach

Hans-Georg Aschenbach (sündinud 20. okroobril 1951 Brotterodes) on endine Saksa DV suusahüppaja. Aschenbachi karjääri edukamad aastad olid 1970ndad, kui ta oli üks maailma parimaid suusahüppajaid.
Aschenbach võitis 1969. aastal juunioride Euroopa meistrivõistlused. 1973. aastal võitis ta suusalennu maailmameistrivõistlustel kuldmedali.
1973–1974 hooajal võitis Aschenbach nelja hüppemäe turnee ja 1974. aasta maailmameistrivõistlustel Falunis tuli kahekordseks maailmameistriks, olles esimene nii normaalmäel kui ka suurel mäel. Samal aastal valiti ta Saksa DV aasta sportlaseks.
1976. aasta olümpiamängudel Innsbruckis võitis ta normaalmäel olümpiakulla.
1. tankiarmee (Saksamaa)

Saksa 1. tankiarmee oli Teise maailmasõja ajal Saksa vägede koosseisus võidelnud väliarmee.

Ajalugu

Tankigrupp 1 formeeriti XXII motoriseeritud korpusest 16. novembril 1940. aastal. Võttis osa Balkani kampaaniast. 
1941. aasta suve, sissetungil Nõukogude Liitu kuulus väegrupi Süd koosseisu. 25. oktoobril nimetati ümber 1. tankiarmeeks. 
1944. aasta alguses liikus Alam-Dneprilt Põhja-Ukrainasse. Taganes sealt Lõuna-Poolasse ja Slovakkiasse. 
1944. aasta lõpus ja 1945. aasta alguses, ajal mil 1. tankiarmeele allus Ungari 1. armee, nimetati tankiarmee ümber armeegrupiks Heinrici. 
Kapituleerus 8. mail 1945.
Silvia Leitu

Elulugu

Silvia Leitu õppis Kõrgemas Kunstikoolis Pallas Nikolai Triigi ateljees, kuid ei lõpetanud. Ta jõudis esineda näitustel juba enne pagulusse jõudmist. 1944. aastal põgenes ta Saksamaale, 1951. aastal siirdus Rootsi. Aastatel 1944–1946 jätkas ta õpinguid Müncheni Kunstiakadeemias.

Looming

Leitu on esinenud rühmanäitustel Saksamaal, Taanis, Rootsis, Kanadas, USA-s ning isikunäitustel Stockholmis (1953, 1960, 1972), Torontos (1962) ja Göteborgis (1963).
Eesti Rahvusraamatukogu kunstikollektsiooni kuulub Leitu akvarell "Istuv neiu" (1950. aastate teine pool). Kunstikriitik Jüri Haini sõnul on see "näide loomelaadist, millel põhines kunstniku tuntus Rootsi kunstielus, eestlaskonnas oli ta hinnatud eelkõige rahvariietes naiste-neidude kujutajana".

Isiklikku

Silvia Leitu oli abielus kunstnik ja arhitekt Harald Tannbergiga.
Siim Sikkut

Siim Sikkut (sündinud 6. märtsil 1983 Tartus) on Eesti riigiametnik, Majandus- ja Kommunikatsiooniministeeriumi side ja riigi infosüsteemide asekantsler. Sikkut on tuntud tänu oma panusele Eesti e-riikluse arendamisel ja e-valitsemise tehnoloogiate tutvustamisele maailmas.
Aastatel 2012–2017 vastutas Sikkut Riigikantseleis IKT-poliitika planeerimise ja elluviimise eest valitsuses. Samuti nõustas ta peaminister Taavi Rõivast e-valitsemise küsimustes ning koordineeris strateegilisi algatusi selles valdkonnas. 
2008.–2012. aastani töötas ta Arengufondis majanduspoliitika ja avaliku valitsemise eksperdina.
2005.–2008. aastani töötas Sikkut rahandusministeeriumis riigieelarve osakonnas, kus ta vastutas strateegilise planeerimise ja avaliku sektori finantsjuhtimise valdkonna eest.

Isiklikku

Tema abikaasa on Riina Sikkut. Neil on kaks tütart.
Mihhail Tšigorin

Mihhail Ivanovitš Tšigorin (vene Михаил Иванович Чигорин; 31. oktoober/12. november 1850 Gattšina – 12. jaanuar/25. jaanuar 1908 Lublin) oli vene maletaja.
Ta oli male suurmeister.
Tema järgi on nimetatud Tšigorini-nimeline maleklubi.
Satya Nadella

Satya Nadella (sündinud 19. augustil 1967) on India päritolu USA IT-asjatundja ja ärijuht. Alates 2014. aasta veebruarist on Nadella Microsofti tegevjuht. Ta on Bill Gatesi ja Steve Ballmeri järel kolmas Microsofti tegevjuht. Nadella alustas tööd Microsoftis 1992. aastal. Enne tegevjuhiks saamist töötas ta Microsofti pilveteenuse ja ärilahenduste üksuse juhina. Tal on magistrikraad (MS) arvutiteaduses (University of Wisconsin-Milwaukee) ja magistrikraad (MBA) ärijuhtimises (University of Chicago Booth School of Business).
Ulten

Frazioni

Ulteni vallas on frazioni (alljaotused, peamiselt külad ja asundused) St. Gertraud (San Gertrude), St. Nikolaus (San Nicolò) ja St. Walburg (Santa Valburga).

Keeleline jaotus

2011. aasta rahvaloenduse järgi kõneles 99,40% rahvastikust esimese keelena saksa keelt, 0,53% itaalia keelt ja 0,07% ladiini keelt.
Rahuoru mõis

Rahuoru mõis (saksa keeles Friedenthal) oli Torma mõisa kõrvalmõis Torma kihelkonnas Tartumaal.
ECall

eCall on automaatne hädaabiteavitussüsteem, mille puhul teeb liiklusõnnetusse sattunud sõiduk automaatse hädaabikõne häirekeskusse. Hädaabikõnet on võimalik teha ka käsitsi. Kui riikidel on välja arendatud eCalli kõnede vastuvõtmise võimalused, hakkab süsteem tööle kõikjal Euroopa Liidus.
Euroopa Parlamendi ja Nõukogu 15. mai 2014 otsuse kohaselt tuli häirekeskustel Euroopas alates 1. oktoobrist 2017 välja arendada eCall-kõnede vastuvõtuvõimekus. Autotootjatele on Euroopa Komisjoni regulatsiooniga kehtestatud kohustus paigaldada nõuetele vastav eCall-seade uutele sõiduautodele ja kaubikutele, mis tulevad Euroopa Liidus müügile alates 31. märtsist 2018. Lisaks peavad sideoperaatorid oma võrgus tegema vajalikud seadistused, et eCalli kõned häirekeskusteni jõuaksid. eCalli täielikuks rakendamiseks on vajalik, et kõik osapooled – häirekeskused, sõidukitootjad ja sideoperaatorid – oleksid teinud vajalikud ettevalmistused.
eCall aktiveeritakse õnnetuse korral automaatselt sõidukisiseste andurite kaudu (näiteks õhkpatjade avanemine) või käsitsi, vajutades SOS-nuppu. Automaatse käivituse eelis on see, et häirekeskus saab teate õnnetusest ka siis, kui sõidukis viibivad inimesed ei ole võimelised õnnetusest teatama või kui õnnetus juhtub ajal, kui liiklus on hõre ja pealtnägijaid ei ole, näiteks öösel, lihtsustab ja kiirendab eCall abi saamist ning aitab päästa elusid.

Ettevalmistused eCalli kasutuselevõtuks Eestis

2015. aastal alustasid ettevalmistusi nii Siseministeerium, Häirekeskus kui ka SMIT. Ettevalmistuste käigus soetati eCall-seadmed, mis võimaldavad Häirekeskusel vastu võtta eCall-kõnesid ja kõnedest eraldada miinimumteave (õnnetuse asukoht, sõiduki ja turvavarustuse info). Häirekeskuse hädaabiteadete menetlemise infosüsteemis on loodud eCall-kõnede ja miinimumteabe vastuvõtmise ja menetlemise võimekus. eCall-kõne võtab vastu päästekorraldaja, kellele kuvatakse andmed automaatselt infosüsteemis, mis võimaldab abi kiirelt välja saata.    
Ettevalmistavad tegevused olid planeeritud kaheks aastaks. Esimeses etapis oli Siseministeeriumi ülesanne korraldada õiguskeskkonna analüüs eCall-teadete edastamiseks ja vastuvõtuks. SMITi roll oli teenuse pakkumiseks vajalike seadmete hankimine, paigaldamine ja tööle rakendamine ning sidevõrkude häälestamise korraldamine. Häirekeskus valmistab ette sisulised vajadused ehk kirjeldab ära tööprotsessi. Teise etapi tegevuste hulka kuulus hädaabiteadete menetlemise infosüsteemi arendustegevuste ettevalmistamine ja läbiviimine SMIT-is. Häirekeskuse ja SMIT-i koostöös testiti uusi lahendusi, juurutati tarkvara ja teavitati elanikkonda.
eCall-süsteemi rakendamist koordineeris Eestis Majandus- ja Kommunikatsiooniministeerium, Siseministeerium vastutas selle eest, et Häirekeskus oleks valmis eCall-teateid vastu võtma ja menetlema vastavalt kohaldatavatele nõuetele.
Elias Magnus Fries

Elias Magnus Fries (15. august 1794 Femsjö (tänapäeval Hylte vallas) – 8. veebruar 1878 Uppsala) oli rootsi mükoloog ja botaanik.
Ta oli pastori poeg.
Ta oli Uppsala ülikooli rektor, Rootsi Akadeemia liige (1847. aastast) ja Kuningliku Teaduste Akadeemia liige (1821. aastast).
Tema tähtsamad tööd olid kolmeköiteline "Systema mycologicum" (1821–1832), "Elenchus fungorum" (1828), kaheköiteline "Monographia hymenomycetum Sueciae" (1857 ja 1863) ja "Hymenomycetes Europaei" (1874).
Kualatahan

Levila

Neid madusid võib kohata ujumas Malaisias Pahangi osariigi vetes.
Statsionaarne ravi

Statsionaarne ravi ehk hospitaalne ravi ehk haiglaravi on patsientide ravi haiglas, mille puhul patsiendid seal ööbivad.

Ajalugu

Aastal 291 eKr ehitati Rooma riigis statsionaarse ravi jaoks spetsiaalne tempel Tiberi jõe saarele.
Aastal 230 eKr asutas Ašoka Indias 18 haiglat.
Wooster

Wooster on linn Ameerika Ühendriikides Ohio osariigis, Wayne'i maakonna halduskeskus.
Linna geograafilised koordinaadid on 40° 48′ 33″ N, 81° 56′ 14″ W.
2010. aasta rahvaloenduse järgi elas Woosteris 26 119 inimest.
Linnas tegutseb Woosteri kolledž.
Woosterist olid pärit Comptoni vennad – füüsikud Arthur Compton ja Karl Taylor Compton ning majandusteadlane Wilson Martindale Compton.
Eesti majandus- ja taristuminister

Majandus- ja taristuminister (nimetusega majandus- ja kommunikatsiooniminister kuni 2. juulini 2014 ) on kevadkoalitsiooni kavade järgi Eesti Vabariigi valitsuse liige, kes on üks kahest portfelliga ministrist, kes juhivad Majandus- ja kommunikatsiooniministeeriumi. 
Praegune majandus- ja taristuminister on Taavi Aas.
Ametikoha loomiseks oli tarvis seadusemuudatust.

Valitsemisala

Majandus- ja taristuministri vastutusaladeks on transport, siseturg, energeetika ja side.
Ándrose piirkonnaüksus

Haldusjaotus

Ándrose piirkonnaüksuse ainus vald on Ándrose vald.
Vulkan

Planeeritud omadused

2016. aasta SIGGRAPH konverentsil kuulutas Khronos Group, et Vulkan hakkab toetama automaatse multi-GPU omadusi nagu ka Direct3D 12. Multi-GPU toetamine rakendusliideses tähendab, et kadus vajadus SLI ja Crossfire järele, mis nõuavad, et mitme graafikakaardi samaaegseks kasutamiseks tuleb kasutada sama graafikakaardi mudelit. Tänu sellele saab rakendusliides jagada töökoormust mitme täiesti erineva graafikakaardi vahel. Näiteks CPUsse integreeritud GPUd saaksid aidata palju võimsamaid GPUsid ja arvuti jõudlust natuke suurendada.

Ajalugu

Khronos Group alustas uue generatsiooni graafika rakendusliidese loomise projekti kohtumisega Valve'i peakorteris. Avalikult kuulutati projekt välja 2014. aasta SIGGRAPH-i konverentsil.
Vulkani kaubamärk registreeriti 19. veebruaril 2015 ja kuulutati välja sama aasta GDC konverentsil, kuigi spekulatsioonid ja kuulujutud uuest rakendusliidesest olid ringlemas juba enne seda.

2015

2015. aasta alguses arendas LunarG Linuxi draiveri Inteli jaoks, millega loodi Vulkani ühilduvus HD 4000 sarja integreeritud graafikakaartidega vaatamata sellele, et avaliku lähtekoodiga Mesa draiverid ei ühildunud siis veel täielikult OpenGL 4.0-ga.
10. augustil teatas Google, et kõik tulevased Androidi versioonid toetavad Vulkanit. Android 7.x Nougat sai selle toetuse 22. augustil 2016 ja ka Android 8.0 Oreo.
18. detsembril teatas Khronos Group, et Vulkani 1.0 versiooni tehniline kirjeldus on peaaegu valmis ja see avaldatakse kohe, kui vastavad draiverid on olemas. Tehniline kirjeldus ja Vulkan SDK avalik lähtekood avaldati 16. veebruar 2016.

2016

15. detsembril teatas Unity Technologies, et alates versioonist 5.6 toetab nende videomängu mootor Unity Vulkani rakendusliidest.

2017

9. veebruaril teatas Croteam et nad hakkavad kasutama Vulkani rakendusliidest oma mängudes, et kasutada ära selle platvormidevahelist töövõimet.
19. märtsil teatas Cloud Imperium Games, et nende mäng "Star Citizen" võtab Direct3D asemel kasutusele Vulkani rakendusliidese.
25. juulil avaldas Crytek eelvaade oma videomängu mootoris CryEngine 5.4, millele oli Vulkani toetuse beetaversioon.

2018

26. veebruaril teatas Khronos Group, et rakendusliides Vulkan saab macOS-ile ja iOS-ile tänu MoltenVK-le, mis võimaldab Vulkanil töötada koos Metaliga. Enne seda oli MoltenVK omandiõigusega kaubanduslikult litsentseeritud lahendus, kuid Valve jõudis selle arendajaga kokkuleppele, tänu millele MoltenVK muutus avaliku lähtekoodi lahenduseks. Samal päeval teatas Valve, et nende mäng "Dota 2" hakkab kasutama MoltenVK-d macOS-il.
7. märtsil tuli välja Vulkani versioon 1.1
Vaindlo (laev 1915)

Vaindlo oli Venemaa keisririigi mereväele ehitatud ja Eesti merejõududes kasutusel olnud Teplohod-klassi väike miinitraaler (kaater-miinitraaler). 
On kandnud veel nimesid Teplohod nr 8, Mootortraaler nr 10, Olev, KT-1501, VRD-84 ja VRD-105.

Ajalugu

Laev ehitati 1915. aastal Rootsis Björneborgis. Jäi sõja ajal koos teise samatüübilise laevaga (hiljem Kalev) esmalt Saksa ja siis Eesti vägede valdusse ning võttis osa Vabadussõjast. Sai nimeks Olev.
Pärast sõda muudeti Olevi nimi Vaindlo-ks.
Võttis osa ka Teisest maailmasõjast, mille käigus näiteks mineeris 28. augustil 1941 enne lahkumist Tallinna Vanasadamat. 
Sõja järel lammutati 1948. aastal.

Kirjeldus

Laeva pikkus oli 23,17 m, laius 4,57, süvis 1,52 m ja veeväljasurve 45-50 t. Laeval oli kaks 50-hobujõulist diiselmasinat, mis andsid kiiruseks 7,5 sõlme. Relvastuseks oli kerge kahur ja kuulipilduja. Tekile oli võimalik võtta 10 tavalist meremiini või 40 väikest kala-meremiini. Meeskond oli 10-liikmeline, sealhulgas üks ohvitser.
Laeva tekiehitis (roolimaja) asus koos mastiga vööris ja teki keskel kõrgus korsten.
Muusikaliste Eraettekannete Ühing

Muusikaliste Eraettekannete Ühing (saksa keeles Verein für musikalische Privataufführungen) oli 1918. aastal helilooja Arnold Schönbergi initsiatiivil loodud mittetulundusühing, mille eesmärgiks oli kanda oma liikmetele igal nädalal ette "muusikateoseid Mahlerist tänapäevani" (tsitaat Alban Bergi kirjast abikaasa Helenele 1. juulist 1918).

Ajalugu

Muusikaliste Eraettekannete Ühingu loomise idee sündis Austrias Mödlingis ning ühing asutati novembris 1918. Esimesel üldkoosolekul valiti ühingu presidendiks Arnold Schönberg ning juhatuse liikmeteks 19 tema Viini õpilaste ja sõprade ringi liiget. Ühingust ei kujunenud mitte ainult uudisteoste ettekandmise koht, vaid sellel oli uudne kava koostamise põhimõte: tagamaks külastatavuse pidevust ja ühtlust, hoiti kontserdi täpset kava eelnevalt saladuses, teoseid korrati erinevatel kontsertidel, kontserdid olid mitteavalikud, keelatud olid poolehoiu- ja vastumeelsusavaldused "tagamaks kunstnikele ja kunstisõpradele tõeline ja adekvaatne modernse muusika kogemus". Proovid ja ühingu kontserdid toimusid Viini kontserdimajas (Konzerthaus), Muusikaühingus (Musikverein), Kaupmeeste ühingu saalis (Festsaal des Kaufmännischen Vereins), Austria raudteelaste klubis (Klub österreichischer Eisenbahnbeamter), Schwarzwaldi koolis (Schwarzwald’schen Schulanstalten) ning Inseneride ja arhitektide ühingu saalis (Festsaal des Ingenieur- und Architektenvereins). 1921. aastal pidi ühing majanduslike raskuste tõttu kontserditegevuse lõpetama.
Schönbergi pärand annab õnneks ammendava pildi Muusikaliste Eraettekannete Ühingu tegevusest, kuna säilinud on suurem osa ühingu sisesest kirjavahetusest, teadaannetest, kontserdiprogrammidest, protokollidest ja muudest dokumentidest.
Vehklemine

Vehklemine on võitlusviis ja spordiala, kus vastased püüavad teineteist tabada relva torke või löögiga. Sportlik vehklemine jaguneb epeeks, floretiks ja espadroniks. Kolm kategooriat erinevad üksteisest reeglite ja relvade poolest.

Ajalugu

Mõõgavõitlus on tuhandeid aastaid vana võistlusala, mis vanasti kuulus sõjaoskuste hulka. Vehklemiseks nimetatakse renessansiajastul alguse saanud mõõgavõitlusstiili, milles kasutatakse kergemapoolseid hästi tasakaalustatud relvi. Vehklemistehnikates on tähtis osa lõigetel ja torgetel.
Sportlik vehklemine sai alguse Inglismaal 16. sajandil ja Prantsusmaal eriti Louis XIV õukonnas 17. sajandil, mil see oli ainult aadlike ja õppurite privileeg. Vehklemises on endiselt liigutusi ja reegleid, mis on pärit tollest ajast. Spordialaks muutus vehklemine 19. sajandil, kui duellide pidamine Euroopas keelati.
Olümpiamängudel on vehklemine olnud kavas kõikidel mängudel alates 1896. aastast. See oli pikka aega peamiselt meeste ala. Naised võistlesid olümpiamängudel esimest korda alles 1924. aastal floretis. Epee on naistel olümpiamängude kavas 1996. aastast Atlantas. Olümpia-aastatel loetakse olümpiavõistlused maailmameistrivõistluseks.
Niidu mõis (Ambla)

Niidu mõis (saksa keeles Nido) oli Tapa mõisa karjamõis Ambla kihelkonnas Järvamaal.
Vremja

"Vremja" (vene keeles "Время" 'aeg') on Venemaa uudistesaade, mis on eetris Pervõi Kanalis.
Esimene saade oli eetris 1. jaanuaril 1968. Nõukogude Liidu ajal oli see riigi tähtsaim uudistesaade.
Esmaspäevast laupäevani kestab üks uudistesaade umbes 30 minutit. Pühapäevane saade kestab umbes 1 tund ja 30 minutit.
Julia Mancuso

Julia Marie Mancuso (sündinud 9. märtsil 1984 Renos) on Ameerika Ühendriikide mäesuusataja, olümpiavõitja (2006).
Neolamprologus brichardi

Neolamprologus brichardi on kardkiriahvena perekonda kirevahvenlaste sugukonda kuuluv kalaliik.
Ta on tihti kasutatav akvaariumikalana.
Akvaristid on teda eesti keeles nimetanud "Burundi printsessiks".
Final Fantasy VII: Advent Children

Final Fantasy VII Advent Children (ファイナルファンタジーVII アドベントチルドレン, Fainaru Fantajī Sebun Adobento Chirudoren) on 2005. aasta arvutianimatsiooni film. Režissöör oli Tetsuya Nomuro. Muusika on tehtud Nobuo Uematsu poolt. Film on Final Fantasy VII järg. Tegevus toimub 2 aastat peale Final Fantasy VII't. DVD ja UMD anti välja 2005. aastal ja oli jaapani keeles.

Lugu

Maad laastas haigus nimega Geostigma. Keegi ei tea, mis seda põhjustas. Haigus oli surmav ja ravi ei olnud. Enamus nakatanutest olid lapsed. Kui linnast Edge rööviti lapsed pidi Cloud Strife, kes oli lootnud edasi teistest lahus elada ja leinata (ta tundis, et oli süüdi Aerithi surmas mängus Final Fantasy VII) uuesti võitlema hakkama, et päästa lapsed ja seejärel kogu planeet. Filmis tuleb tagasi üheks parimaks väljamõeldud kurikaelaks nimetatud Sephiroth ja Cloud peab uuesti ennast ületama, et ta lõplikult hävitada.
Zeusi kuju Olümpias

Zeusi kuju Olümpias oli üks seitsmest maailmaimest. Kuju valmistati umbes 432–430 eKr Vana-Kreekas Olümpias. Selle autor oli kuulus kujur Pheidias. Kuju asus Zeusi templis.
Amorella

Juhtumid

1993. aastal sõitis laev madalikule. 2005. aastal oli laevas tulekahju.
14. detsembril 2013 kell 12.40 Julgrundis Föglö lähistel elektrikatkestuse tõttu sõitis Turust Ahvenamaale Maarianhaminasse teel olnud parvlaev karile. Amorella pääses omal jõul karilt lahti ja jõudis öösel Maarianhaminasse.
Timo Villak

Timo Villak (sündinud 22. novembril 1980) on eesti sisearhitekt ja disainer.
1987-1999 õppis Villak Pelgulinna Gümnaasiumis, 1999-2003 Eesti Kunstiakadeemias sisearhitektuuri erialal bakalaureuseastmes ning 2005-2011 samas sisearhitektuuri ja mööblidisaini erialal magistriastmes.